ก.ลต.แนะบจ.ให้ความสำคัญหน่วยงานภายใน
ก.ล.ต. กระตุ้นบจ.ให้ความสำคัญกับหน่วยงานภายใน 3 ด้านเพื่อสร้างมูลค่าเพิ่มให้บริษัท
17 ก.พ. 2554

ก.ล.ต. กระตุ้นบจ.ให้ความสำคัญกับหน่วยงานภายใน 3 ด้านเพื่อสร้างมูลค่าเพิ่มให้บริษัท
นายชาลี  จันทนยิ่งยง  รองเลขาธิการ ก.ล.ต. กล่าวในงานสัมมนาเรื่องแนวทางสู่การเติบโตของบริษัทจดทะเบียนไทย โดยเปิดมุมมองที่จะนำไปสู่ความสำเร็จของบริษัทจดทะเบียนว่าจะไม่สามารถเกิดขึ้นได้หากไม่มีหน่วยงานสนับสนุนที่มีประสิทธิภาพ 3 หน่วยงาน คือ 1. เลขานุการบริษัท ซึ่งทำหน้าที่ดูแล ให้บริษัทและผู้บริหารปฏิบัติตามกฎเกณฑ์และเก็บรักษาข้อมูลสำคัญ เพื่อให้บริษัทสามารถดำเนินงานได้ตามกฎหมาย   2. ฝ่ายควบคุมภายในทำหน้าที่สอดส่องดูแลระบบควบคุมภายใน ทำให้บริษัทมีระบบถ่วงดุล (check and balance) และมั่นใจได้ว่าจะไม่เกิดการทุจริต ยักยอกทรัพย์สินออกจากบริษัท และ 3. ฝ่ายผู้ลงทุนสัมพันธ์ ซึ่งทำหน้าที่เป็นสะพานเชื่อมระหว่างบริษัทกับผู้ลงทุน ช่วยเสริมและสร้างความรู้ ทำให้เกิดความเข้าใจระหว่างกัน และตอกย้ำความสัมพันธ์ที่ดีให้กระชับแนบแน่นขึ้น  
"หน่วยงานสนับสนุนทั้ง 3 นี้เปรียบเสมือนหลังบ้านที่มีความสำคัญไม่ยิ่งหย่อนไปกว่าหน่วยงานหารายได้  หากงานหลังบ้านมีคุณภาพ ความเสี่ยงของบริษัทก็จะลดลง มีภาพลักษณ์ที่ดีในสายตาของผู้ถือหุ้นและทางการ  ผู้ลงทุนมีความเชื่อถือและมั่นใจที่จะลงทุน ซึ่งจะทำให้บริษัทมีโอกาสที่จะประสบความสำเร็จในการระดุมทุนได้โดยง่าย อีกทั้งยังสามารถเติบโตพร้อมไปกับตลาดทุนอีกด้วย"นายชาลี กล่าว